作者:唐彥謙
標題:無題十首
內容:細草鋪茵綠滿堤，燕飛晴日正遲遲。尋芳陌上花如錦，折得東風第一枝。錦箏銀甲響鶤弦，勾引春聲上綺筵。醉倚闌幹花下月，犀梳斜嚲鬢雲邊。楚雲湘雨會陽臺，錦帳芙蓉向夜開。吹罷玉簫春似海，一雙彩鳳忽飛來。春江新水促歸航，惜別花前酒漫觴。倒盡銀瓶渾不醉，卻憐和淚入愁腸。誰知別易會應難，目斷青鸞信渺漫。情似藍橋橋下水，年來流恨幾時幹。漏滴銅龍夜已深，柳梢斜月弄疏陰。滿園芳草年年恨，剔盡燈花夜夜心。夜合庭前花正開，輕羅小扇為誰裁。多情驚起雙蝴蝶，飛入巫山夢裡來。憶別悠悠歲月長，酒兵無計敵愁腸。柔絲漫折長亭柳，綰得同心欲寄將。楊柳青青映畫樓，翠眉終日鎖離愁。杜鵑啼落枝頭月，多為傷春恨不休。雲色鮫綃拭淚顏，一簾春雨杏花寒。幾時重會鴛鴦侶，月下吹笙和彩鸞。